Netwerk24 bankvas agter die bevordering in inheemsetaal-reklame - Media24.com
Netwerk24 bankvas agter die bevordering in inheemsetaal-reklame
“As inheemse reklame uithaal en wys, kán die resultate nie geïgnoreer word nie”
Só sê Henriëtte Loubser, aangewese redakteur van Netwerk24, digitale tuiste van Die Burger, Beeld, Volksblad en Rapport, wat vanjaar sy steun as platinumborg aan die Pendoring Reklametoekennings toegesê het.
Jo van Eeden, uitgewer van Netwerk24, glo digitale nuusnetwerke en adverteerders kan saam baie vermag “as jy ŉ adverteerder het met ŉ aptyt om te innoveer en te eksperimenteer. Binne 24.com is reeds ŉ paar baie suksesvolle reklameveldtogte vasgeknoop en uitgevoer, wat bemoedigend en inspirerend is.”
Van Eeden verwys na die hoë gehalte van die bekroonde advertensies, algar in Engels, by vanjaar se Bookmarks-prysuitdeling vir innoverende en voortreflike digitale werk. “Die vraag is hoe ons in ŉ Afrikaanse en inheemse taal-omgewing daardie selfde grense kan verskuif. Netwerk24 en NetNuus was die enigste Afrikaanse finaliste wat by die Bookmarks vereer is (twee silwer pryse en ŉ goue). Pendoring bekroon jaarliks puik Afrikaanse en inheemse taal-advertensies, maar wanneer dit by digitale platforms kom, is daar nog groot ruimte vir kreatiwiteit en innovasie.”
Dit is ook nodig dat adverteerders en bemarkers hulle daartoe verbind om uit die staanspoor met ŉ verbruiker in sy of haar moedertaal te kommunikeer. “Dit help nie tyd, geld en kreatiwiteit word gestort in ŉ Engelse veldtog en dan word die advertensie as ŉ nagedagtenis vinnig in Afrikaans of ŉ inheemse taal vertaal nie. Iets gaan verlore in die vertaling,” beklemtoon Van Eeden.
Volgens Loubser beweeg Media24 saam met veranderende verbruikersbehoeftes “deur vir ons wye mark premium digitale inhoud op ’n verskeidenheid platforms aan te bied. Die uitdaging is egter nou om ’n volhoubare sakemodel te skep wat ons in staat stel om gehaltejoernalistiek te handhaaf, uit te bou en van ŉ toekoms te verseker. Die joernalistiek moet trouens van so ’n standaard wees dat lesers/gebruikers bereid sal wees om daarvoor te betaal, selfs in ’n digitale era waar daar ’n oorvloed gratis inligting beskikbaar is.
“Netwerk24 wil die werk namens ons lesers/gebruikers doen en vir hulle unieke en akkurate inhoud gee wat hulle kan vertrou – hetsy in woord of beeld of klank – asook ŉ verskeidenheid van menings wat hulle nodig het om te verstaan wat in ons land en die wêreld gebeur, wat hulle help sin maak van hul wêreld en hoe hulle konstruktief kan bydra tot ’n Suid-Afrika en ’n planeet waar mense verdraagsaam teenoor mekaar is en elkeen sover moontlik die geleentheid kry om hul potensiaal te bereik. Ons wil ook met die tegnologie en data tot ons beskikking vir adverteerders nuwe, gefokusde en innoverende maniere gee om hul mark te bereik.”
Ofskoon Netwerk24 ŉ betreklike jong handelsnaam is, bedryf dié digitale nuusnetwerk tans die suksesvolste betaalmuur in Suid-Afrika. Dit is Junie verlede jaar aangepas en sedertdien het intekenare verdubbel, sê Van Eeden.
“Ons is ŉ bewys dat mense bereid is om te betaal vir nuus wat hulle kan vertrou en gesaghebbende menings. Netwerk24 is die versamelplek vir almal wat Afrikaans is – die plek waar almal met (ŉ) mening kan saampraat en verskil. Ons het ŉ lewendige gespreksforum waar lesers kommentaar kan lewer – een van die min webwerwe wat nog leserskommentare toelaat.
Volgens haar begin die naam Netwerk24 nou vorm aanneem en inslag vind. “Dit word presies dít – ŉ netwerk van die beste joernalistiek wat Media24 in Afrikaans kan bied. Ons werk hard daaraan om ons nuwe handelsnaam te bemark en so groter bewustheid te kweek van die bemarkingsmoontlikhede wat ons bied,” vat sy saam.
Pendoring bedank die volgende borge en vennote:
Silwer: Huisgenoot, Rapport, VIA TV
Brons: Ads24, Caxton-gemeenskapskoerante, Kuier, OFM
Vennote: Maroela Media, Marklives.com, Newsclip
Kennisgewing van algemene jaarvergaderings en dividendverklaring